Line Barfod (EL), 2011-02-03:
Enhedslisten kan heller ikke støtte forslaget.
Det her forslag er diskriminerende både over for tosprogede børn og over for arbejdsløse.
I forvejen er der vedtaget et hav af regler, som gør livet meget, meget svært for arbejdsløse, og som tydeligt viser, at regeringen og Dansk Folkeparti har en holdning om, at arbejdsløse er nogle, der ikke vil arbejde, i stedet for tro at på, at det er mennesker, der faktisk hellere end gerne vil have et arbejde, men som har svært ved at finde et arbejde.
Man siger her, at man har nogle positive intentioner om, at man vil hjælpe alle de børn, der har behov for det, med deres sproglige udvikling og sikre, at de har et mangfoldigt og aktiv dansk sprog ved skolestart.
Det mål er alle jo enige i.
Det er et rigtig, rigtig godt mål, og det skal vi gøre noget for at leve op til.
Men spørgsmålet er, hvordan vi så bedst gør det.
Hvordan giver vi bedst muligt alle børn i dette land en god start?
Det, vi har fået bygget op igennem flere generationer i Danmark, er, at vi har nogle rigtig, rigtig gode tilbud.
Vi har nogle gode sundhedsplejersker, som kommer ud i alle familier.
Der er desværre blevet skåret hårdt ned på området i de senere år, men man kunne starte med at opprioritere sundhedsplejerskerne, som kommer i alle familier, og som kan fortælle om, hvorfor de her tilbud er så vigtige allerede fra barnets start i familien.
Vi har også opbygget nogle rigtig gode dagtilbud, men desværre er der igennem de senere år blevet skåret meget, meget voldsomt ned, og det gør det altså meget sværere at have nogle gode tilbud.
Aviserne bliver efterhånden fyldt med historier om, hvor hårdt det kan være.
Og når man hører historier om, at de nogle steder er nede på, at der kun er 1 voksen til en gruppe med 20 børn, kan man godt forstå, hvis der er nogle, der indimellem synes, at det kan være lidt svært at se det gode dagtilbud, på trods af alt det gode arbejde, de voksne i institutionerne gør. Vi har faktisk nået det mål, man satte sig i 1990’erne, om, at alle børn skulle gå i børnehave.
Det gør 99 pct. af alle de børn, der har etnisk danske forældre, og 97 pct. af alle dem, der har forældre med en anden etnisk baggrund.
Det vil sige, at det er meget, meget få børn, der i dag ikke går i et dagtilbud.
Hvis man går ud og giver nogle gode tilbud til de her familier og man går ud og snakker med dem og forklarer hvorfor, så vil man også kunne motivere dem.
Det er også det, der fremgår af samtlige de høringssvar, der ligger, nemlig at man faktisk har rigtig gode erfaringer med at tale med familierne.
Jeg mangler at se de helt konkrete eksempler fra regeringen og Dansk Folkeparti på, at der er forældre, der ikke mener, at det er godt for deres barn at kunne tale dansk, når det starter i folkeskolen.
I stedet fortsætter regeringen og Dansk Folkeparti den politik, de har ført i de senere år på socialområdet, hvor man skal straffe folk økonomisk, hver gang man vil have dem til at gøre noget bestemt.
Det vil altså sige, at de faktisk bliver straffet økonomisk, hvis de kommer i arbejde.
Det er sådan cirka det stik modsatte af det, man plejer at sige skal virke i forhold til at få folk i arbejde.
Vi synes, at man hellere skulle gå ind og fjerne den fattigdom, som regeringen og Dansk Folkeparti har indført, og som har betydet, at rigtig, rigtig mange børn lever i fattigdom.
Det ved vi fra den ene undersøgelse efter den anden
betyder rigtig meget for mange børns udvikling.
Men i stedet for at gøre noget for at fjerne den fattigdom, så børnene kan få det godt, og sørge for, at forældrene kommer i arbejde, vil regeringen og Dansk Folkeparti altså hellere sende dem ud med yderligere økonomiske problemer og bruge mere tvang.
Vores intention er nøjagtig den samme, som man siger man har med forslaget her, men vi tror på, at vi skal gøre det på den måde, som vi hidtil har bygget op i Danmark, som har vist sig at være rigtig god og effektiv, og som bygger på, at man faktisk vil bygge folk op og have respekt for mennesker, respekt for børn, nemlig ved at vi kommer med rigtig gode tilbud, at vi sikrer nogle rigtig gode dagtilbud, nogle rigtig gode sundhedsplejersker, der kommer i alle familier, og at vi så holder op med at bruge pisk over for dem, der ikke opfører sig, sådan som man gerne vil have det, lige med det samme man kræver det af dem.